钦定古今图书集成/明伦汇编/官常典/第718卷 > 游元
## 钦定古今图书集成/明伦汇编/官常典/第718卷 > 游元

按《隋书诚节传》，“元字楚客，广平任城人，魏五更明根
之元孙也。父宝藏，位至太守。元少聪敏，年十六，齐司
徒徐显秀引为参军事。周武帝平齐之后，历寿春令、
谯州司马，俱有能名。开皇中，为殿内侍御史。晋王广
为扬州总管，以元为法曹参军，父忧去职。后为内直
监。炀帝嗣位，迁尚书度支郎。辽东之役，领左骁卫长”
史，为盖牟道监军，拜朝请大夫，兼治书侍御史。宇文
述等九军败绩，帝令元按其狱。述时贵幸，其子士及
又尚南阳公主，势倾朝廷。遣家僮造元，有所请属，元
不之见。他日数述曰：“公地属亲贤，腹心是寄，当咎身
责己，以劝事君，乃遣人相造，欲何所道？”按之愈急，仍
以状劾之。帝嘉其公正，赐朝服一袭。九年，奉使于黎
阳，督运。杨元感作逆，乃谓元曰：“独夫肆虐天下，士大
夫肝脑涂地。加以陷身绝域之所，军粮断绝，此亦天
亡之时也。我今亲率义兵，以诛无道，卿意如何？”元正
色答曰：“尊公荷国宠灵，功参佐命，高官重禄，近古莫
俦。公之弟兄，青紫交映，当谓竭诚尽节，上答鸿恩。岂
意坟土未干，亲图反噬，深为明公不取。愿思祸福之
端，仆有死而已，不敢闻命。”元感怒而囚之，屡胁以兵，
竟不屈节，于是害之。帝甚嘉叹，赠银青光禄大夫，赐
缣五百匹，拜其子仁宗为正议大夫、弋阳郡通守。